**Latvijas būvniecības padomes (LBP) sēdes**

PROTOKOLS

Latvijas Republikas Ekonomikas ministrija (EM)

Rīga, Brīvības iela 55, 506.telpa, plkst.14:00

Rīgā, 2019. gada 18.aprīlī Nr.4

Sēdi vada: **Baiba Fromane –** Latvijas Būvniecības padomes priekšsēdētāja

Sēdē piedalās: **Kaspars Bondars, Artis Dzirkalis, Klāvs Grieze, Normunds Grinbergs, Gints Miķelsons, Ervīns Timofējevs, Normunds Tirāns,** **Edmunds Valantis, Roberts Vecums–Veco.** Aizvieto: **Dainis Ģēģeris** (LSGUTIS), **Ilmārs Leikums** (LBBA), **Guntars Maļina** (LIKA).

Uzaicinātie: **Olga Feldmane –** EM Būvniecības politikas departamenta direktore;

**Dace Gaile -** Iepirkumu uzraudzības biroja vadītāja;

**Agnese Senčilo -** Finanšu ministrijas Iepirkumu politikas un valsts nekustamo īpašumu pārvaldīšanas politikas nodaļas vecākā eksperte;

**Iļja Zapoļskihs –** Būvniecības valsts kontroles biroja, BIS attīstības nodaļas vadītājs;

**Aigars Paegle –** Latvijas Būvuzņēmēju partnerība;

**Anna Upena -** Latvijas Būvuzņēmēju partnerība;

**Juta Dūrīte -** Latvijas Būvuzņēmēju partnerība;

**Jurijs Spiridonovs -** Latvijas Inženierkonsultantu asociācija (LIKA)

**Jānis Timšāns –** LIKA valdes loceklis;

**Raimonds Eizenšmits –** LIKA;

**Jānis Uzulēns –** LIKA.

Sēdē nepiedalās: Andris Bērziņš, Pēteris Dzirkals, Leonīds Jākobsons, Vija Gēme, Dzintra Gorbunova, Raitis Gultnieks, Ināra Laube (LSGUTIS) Jānis Rāzna, Jurijs Strods, Gunārs Valinks (LIKA).

Protokolē: Inese Rostoka - EM Būvniecības politikas departamenta vecākā eksperte.

Darba kārtībā:

1. FIDIC standarta līgumu ieviešana būvniecības iepirkumos Latvijā.

2. Informācija par padomes definēto prioritāšu virzību un statusu (Būvniecības kvalitātes celšana; Birokrātijas mazināšana; Juridisko risku mazināšana publiskos iepirkumos; Veicināt kvalitatīva darbaspēka saglabāšanu nozarē).

3. Priekšlikumi normatīvā regulējuma pilnveidošanai. Latvijas siltuma, gāzes un ūdens tehnoloģijas inženieru savienības priekšlikums būvnormatīva “Par saldēšanas būvēm un iekārtām” izstrādāšanai.

4. Informācija par “Būvniecības procesu un informācijas sistēmas attīstības 2.kārtas” projektu. (BVKB).

5. Citi jautājumi.

Sēdi sāk 14:05

**Protokolā lietotie saīsinājumi**

AST – Augstsprieguma tīkli

BIM – Būvniecības informācijas modelēšana

BIS – Būvniecības Informācijas sistēma

CFLA – Centrālā finanšu un līgumu aģentūra

EM – Ekonomikas ministrija

ES – Eiropas Savienība

FIDIC - Starptautiskā Inženieru Konsultantu federācija (Federation Internationale des Ingenieurs – Conseils)

FM – Finanšu ministrija

IUB – Iepirkumu uzraudzības birojs

LBN – Latvijas būvnormatīvi

LBP, Padome – Latvijas Būvniecības padome

LIKA – Latvijas Inženierkonsultanu asociācija

LSGŪTIS – Latvijas Siltuma, Gāzes un Ūdens tehnoloģiju inženieru savienība

MK – Ministru kabinets

Partnerība – Latvijas Būvuzņēmēju partnerība

VNĪ - Valsts nekustamie īpašumi

**1.§**

**FIDIC standarta līgumu ieviešana būvniecības iepirkumos Latvijā**

---------------------------------------------------------------------------------------------

**Ziņo:** J.Uzulēns, R.Eizenšmits, J.Spiridonovs

Prezentē FIDIC līgumu noteikumus un to pielietošanu Latvijā. FIDIC līgumus būvniecībā izstrādājusi Starptautiskā Inženieru Konsultantu federācija. Līgumi tiek izmantoti visā pasaulē (prezentācija pielikumā).

FIDIC līguma formas ir paredzētas katra savam darbam būvniecībā un veido varavīksnes paketi. FIDIC līgumu noteikumu nozīmīgums un priekšrocības: vienotas definīcijas, vienāda pamatforma, atrunāti riski, var pielietot jebkurā valstī, nemainīgas prasības, atrunāta strīdu izšķiršanas kārtība, atsauces uz punktiem palīdz lietot līgumus. Pielietojot tos, ir jāzina kur ko atrast.

**Inženieris - inženierkonsultants** (consulting engineers) FIDIC izpratnē ir nepieciešams sarežģītos projektos un pamatā tā ir juridiska persona, atsevišķos gadījumos, tā var būt arī fiziska persona, kas sniedz intelektuālus, uz savām zināšanām un mūsdienu tehnoloģijām balstītus konsultatīvus pakalpojumus. Inženierkonsultants darbojas saskaņā ar darba uzdevumu un pilnvarām, kādas tam noteicis pasūtītājs.

Inženieris var arī projektēt, bet tad viņš nevar būt inženierkonsultants savā projektā.

LIKA mājas lapā pieejama informācija par kritērijiem inženierkonsultanta izvēlēi.

FIDIC grāmatas, kuras būtu jāpieņem publiskajos iepirkumos Latvijā:

* Sarkanā grāmata “Būvniecības darbu līguma noteikumi”, pasūtītāja atbildība ir izstrādāt projektu, par apjomu sarakstu atbildīgs pasūtītājs, kas nolīdzis inženieri, kas apstiprina apjomus un maksājumus. Pēc šīs grāmatas pasūtītājs uzņemas atbildību par darbu apjomiem un visus riskus;
* Dzeltenā grāmata “Iekārtu piegādes – projektēšanas - būvniecības darbu līguma noteikumi”, uzņēmējs vai būvnieks slēdz līgumu par projektēšanu un būvniecību, uzņemas risku uz sevi par līguma izpildi un darbu apjomiem. Var darbus sākt ātrāk, bet pēc šī līguma projekts iznāks dārgāks.

FIDIC līgumu noteikumu pielietošanai Latvijā būtisku pretrunu nav, jāievēro Latvijas likumdošanā noteiktā būvniecības un būvju projektēšanas kārtība (Būvniecības likums un citi normatīvie dokumenti). Atšķirības ir definīcijās – dažas trūkst vai arī ir atšķirīgas. Risinājums:

* vispārīgos noteikumus pieņem kopumā atšķirības;
* īpašajos noteikumos - atrunas un precizējumi.

**J.Spiridonovs** informē par FIDIC līgumu piemērošanas vēsturi Latvijā. Aicina izmantot to, kas FIDIC līgumu ieviešanā Latvijā jau ir izdarīts.

FIDIC līgumu būtība ir ērta piemērošana, neatkarīgi kurā valstīt atrodamies.

Kas kavē FIDIC līgumu ieviešanu Latvijā, ir lielais neuzticība līmenis un nespēja kādas funkcijas deleģēt citiem, piem. inženierkonsultantam.

Ir izveidotas divas FIDIC līgumu veidnes, kurās dažas vietas atstātas tukšas, lai pasūtītājs varētu pielāgot savām vajadzībām, skatoties no pasūtītāja perspektīvas.

Akciju sabiedrībām AST un VNĪ tika uzdots par pienākumu izmantot veidnes publiskajos iepirkumos.

Piemērošanas praktiskie aspekti

Būvobjekti var būt līdzīgi, bet reti – identiski. Tipveida līgums ir universālu prasību kopums ar noteiktu darbības modeli un pušu lomām, tas nevar būt tikai Civillikuma atvasinājums

Līguma projekta sagatavošanā, pasūtītājam jāvērtē konkrētā slēdzamā līguma specifika un jāņem vērā visi apstākļi, t.sk. iepriekš jāizvērtē visas paredzamās izmaiņas, kas var iestāties Līguma izpildes laikā un tās jāatrunā Līguma projektā.

**Finanšu ministrijas darba grupā** galvenās diskusijas bija Sarkanā un Dzeltenā grāmata.

Rezultāts: divas adaptētas veidnes un uzdevums divām kapitālsabiedrībām izmantot tās.

Labojumi

SATURISKIE: atbilstība *Publiskā iepirkuma likumam* un *Būvniecības likumam*, indeksācijas sadaļas izslēgšana (indeksācija ir tikusi izņemta, jo pie Latvijas statistikas un tāmju kvalitātes tas nav iespējams), atsevišķu pozīciju precizēšana, izmantojot vēsturisku pieredzi līguma piemērošanā Latvijā;

ADMINISTRATĪVIE: maksājumu veikšanas termiņu saīsināšana, garantijas formu precizēšana, atteikšanās no DAB (Dispute Adjudication Board – tulk. Strīdu pirms tiesas izšķišanas komisija) institūta.

TEHNISKIE: atbilstība terminoloģijai, atteikšanās no papīra dokumentiem.

Secinājumi

FIDIC līgumi: zināmākā tipveida līguma forma Latvijā, līguma noteikumu piemērošana ir balstīta uz tūkstošiem veiksmīgu projektu visā pasaulē, nodrošina līdzsvarotu pieeju procesā iesaistīto subjektu lomām un pienākumiem, nodrošina riska sadalīšanu un pārvaldību būvniecības procesā.

Inženiera pilnvaras un kompetence ir daudz plašākas kā būvuzraugam, tās nodrošina procesu sistemātisku vadību un kontroli. Inženieris parasti ir juridiska persona.

Katrs būvniecības projekts ir unikāls un katram jaunam projektam ir jāsagatavo atbilstoša SPECIĀLO NOTEIKUMU veidne. FIDIC būvniecības līgumu SPECIĀLO NOTEIKUMU veidnes kā paraugu var izmantot jebkurš pasūtītājs.

FM, IUB, VNĪ, CFLA, AST, LIKA 2018.gadā izstrādātas FIDIC Sarkanās un Dzeltenās grāmatas SPECIĀLO NOTEIKUMU veidnes - tās atbilst Latvijas likumdošanas aktiem.

Aicina ļaut izstrādātajai veidnei iedzīvoties praksē publiskajos iepirkumos.

Ierosinājumi tālākai rīcībai:

* Pasludināt FIDIC līgumus par obligātiem visos publiskajos iepirkumos;
* Jānosaka publisko iepirkumu minimālais slieksnis (Sarkanai un Dzeltenajai grāmatai);
* Jāizstrādā vienota apmācību programma;
* Izstrādātās speciālo noteikumu veidnes jāizmanto kā paraugs katram jaunam projektam;
* Jāveic noslēgto līgumu monitorings vismaz piecus gadus.

**J.Uzulēns** – noslēdzot prezentāciju vērš padomes uzmanību uz to, ka katrs būvniecības projekts un līdz ar to arī katra veidne būs unikāla. Sagatavotās veidnes ir kā paraugs, kas katra projekta beigās jāpilnveido. Visiem jāveido vienota izpratne par FICIC līgumu piemērošanu.

**B.Fromane –** Partnerība ir norādījusi tās lietas, kas nav izdarītas un iebilst pret lielas rīcības brīvības atstāšanu pasūtītājam (prezentācija pielikumā) . Kopumā jāsaprot tas, kas katrreiz pasūtītājam būtu jāvērtē atsevišķi uz katru projektu, un kas būs tas ko gribam panākt ar šo līgumu ieviešanu. Jāzina, kas jāapstiprina MK un kas ar FIDIC līgumu nav atrisināts. Lai līgumus ieviestu, ir jāizdara divas lietas: viens ir tas, kas jāgroza atbilstoši normatīvajiem aktiem, otrs ir tas ko parasti nosaka ar speciālajiem noteikumiem,

**E.Timofējevs** – FIDIC līgumu piemērošanā nav ņemts vērā, ka Latvijā ir cita būvniecības dokumentācijas struktūra.

LIKA pārstāvji uzskata, ka nav problēmu FIDIC līgumu ieviešanai, bet ir jautājums par projekta kvalitāti.

**O.Feldmane** – Neviens nešaubās par FIDIC līguma ieviešanas nepieciešamību, bet gribētu precizēt tos nosacījumus, kas veido FIDIC kodolu. FIDIC līgums ir labs, bet kāpēc tos nepiemēro.

**J.Timšāns** - precizē, ka līguma vispārīgie nosacījumi paredz, ka daļu no līguma nosacījumiem var mainīt, to nosaka speciālie noteikumi. Attiecībā uz līguma nosacījumiem pasūtītājs nolīgst inženierkonsultantu.

**E.Valantis** – šis līgums balstās uz inženieri, viņa kvalifikāciju un uzticību. Šobrīd nav efektīva strīdus risināšanas mehānisma, kā panāk balansu starp pasūtītāja un nozares interesēm.

**J.Spiridonovs –** ir divi veidi kā panākt balansu: diskusijas, kas ilgst jau 25 gadus un otrais, sākt kaut ko darīt. Ļaut izstrādātajām veidnēm iedzīvoties praksē, jo nevar izveidot kompetentus inženierus, ja neļauj viņiem strādāt pēc FIDIC noteikumiem.

**B.Fromane –** piedāvā EM unPadomei versiju, kā FIDIC līgumus padarīt publiski obligātus, nosakot, ka :

1. FIDIC līgumi ir pamats publiskajos iepirkumos virs 1 milj.euro;

2. jāizstrādā Speciālos noteikumus, kurus apstiprinātu ar MK noteikumiem, kuri saturētu:

2.1. izmaiņas dēļ normatīviem aktiem;

2.2. izmaiņas Speciālos noteikumus, ko parasti nosaka ar speciālajiem noteikumiem un kas sadalītas divās daļās:

* speciālie – kurus nevar mainīt;
* speciālie (elastīgie) Speciālie noteikumi, kuros nosaka ko pasūtītājs drīkst mainīt, ja ir kādi īpaši apstākļi.

**D.Gaile –** IUB iebildumu par FM izstrādātajām FIDIC līgumu veidnēm nav, bet rūpīgi jāizvērtē tas, ko pasūtītājam aizliedzam.

**E.Valantis –** no EM puses iebildumu un uzstādījumu nav un nebūs. Tā deleģējuma ietvaros, kas ministrijai ir, varētu būt papildus noteikumi, kas būs jāieliek līguma formās. EM ir iezīmēts finansējums, lai izpētītu, kuras sadaļas būtu jāmaina.

**J.Spiridonovs** ierosina izmantot FM veidnes un izveidot Darba grupu, kurā vienojas par kopīgu rezultātu.

**Nolemj**: 1. Izstrādāt Speciālos noteikumus, kas būtu apstiprināmi ar MK noteikumiem, vienlaikus saglabājot FIDIC pamatdomu – sabalansēts rīku sadalījums starp pasūtītāja un uzņēmēja interesēm.

2. Speciālajiem noteikumiem jānosaka FIDIC līgumu piemērošana un salāgošana ar Latvijas normatīvajiem aktiem, kā arī speciālā sadaļa, kuru būtu vēlams sadalīt divās daļās maināmā un nemaināmā.

**2.§**

**Informācija par padomes definēto prioritāšu virzību un statusu**

----------------------------------------------------------------------------------------------

**Ziņo:** B.Fromane

Ņemot vērā to, ka laika posmā no iepriekšējās sēdes būtiska prioritāšu virzība nav notikusi, šī jautājuma izskatīšana tiek atlikta.

Darbs VBN darba grupā turpinās, nākamā sanāksme 23.aprīlī, plkst. 10.00.

**Nolemj**: Pieņemt informāciju zināšanai.

**3.§**

**Priekšlikumi normatīvā regulējuma pilnveidošanai**

**Latvijas siltuma, gāzes un ūdens tehnoloģijas inženieru savienības priekšlikums būvnormatīva “Par saldēšanas būvēm un iekārtām” izstrādāšanai.**

----------------------------------------------------------------------------------------------

**Ziņo:** D.Ģēģeris

Informē, ka saldēšanas sistēmu uzstādīšana ir visnesakārtotākā apakšnozare, kas visās Eiropas valstīs ir reglamentēta, kā paaugstinātas bīstamības nozare.

Latvijā krasi ir pieaudzis saldēšanas iekārtu pielietojums gan tirdzniecības centros, gan lielos loģistikas centros, pārtikas ražošanas uzņēmumos. Lielākā daļa saldēšanas tehnoloģiju būves tiek būvētas bez oficiāliem projektiem. Latvijā saldēšanas iekārtas tiek uzskatītas par iekārtām un netiek piemērots būvniecības normatīvais regulējums, kaut arī lielās saldēšanas iekārtas ir bīstamas un var izraisīt mūžīgā sasaluma efektu, tā 4-5 gadu laikā var radīt grunts un arī būves pamatu nobīdi.

Eiropas Savienība ir izdevusi un Latvija 2017. gadā ir reģistrējusi angļu valodā standartus par saldēšanas sistēmām. Šie standarti nosaka drošības un vides aizsardzības prasības projektēšanas, būvniecības, ražošanas, montāžas, ekspluatācijas, tehniskās apkopes, remonta un iekārtu utilizācijas posmos attiecībā pret apkārtējo vidi telpās un apkārtējā vidē kopumā. Standarta mērķis ir samazināt avāriju iespējamību no saldēšanas iekārtu un hlagentu puses ar kaitējumu cilvēku dzīvībai un veselībai, īpašumam un videi*.*

Lai būvspeciālistus, mācību iestādes u.c. speciālistus nodrošinātu ar pieejamu un saprotamu informāciju, un nodrošinātu ES regulas[[1]](#footnote-1) prasību izpildi, nepieciešams veikt sekojošu standartu tulkošanu latviešu valodā:

1) LVS EN 378-1:2017

Saldēšanas un siltumsūkņi. Drošības un vides prasības. 1. daļa. Pamatprasības, definīcijas, klasifikācija un atlases kritēriji.

2) LVS EN 378-2:2017

Saldēšanas un siltumsūkņi. Drošības un vides prasības. 2.daļa. Projektēšana, izgatavošana, izgatavošana, testēšana, marķēšana un dokumentācija.

3) LVN EN 378-3:2017

Saldēšanas un siltumsūkņi. Drošības un vides prasības. 3.daļa. Iekārtu izvietošana un personāla aizsardzība.

4) LVS EN 378-4:2017

Aicina Ekonomikas ministriju rast nepieciešamos līdzekļus standartu tulkošanai un izstrādāt Latvijas Būvnormatīvus ,,Saldēšanas būvēm un iekārtām”

**B.Fromane –** ierosina īstermiņā aicināt pasūtītājus, būvvaldes un BVKB gadījumos, kad paredzēts izmantot šādas bīstamas saldēšanas iekārtas, izmantot minētos standartus netulkotus.

**E.Valantis –** šogad ir ieplānoti līdzekļi standartu tulkošanai, ja nepieciešams, tad sarakstu var mainīt. Runājot par būvnormatīvu,EM nav kapacitātes, lai šogad varētu sagatavot jaunus normatīvus**.** EM plānojusi atvieglot to būvju būvniecības noteikumus, kuros izvieto iekārtas.

**B.Fromane –** vēlas uzzināt, vai projektētāji ņem vērā to, ka ēkā var tikt izvietotas bīstamas iekārtas.

**E.Timofējevs** – ir dažādi pasūtītāji, kuri apzinās, ka varētu būt problēmas ar šāda tipa iekārtu izvietošanu, bet ir arī tādi, kas to nesaprot.

**E.Valantis** – ir atsevišķas ēkas, kurās ir pastāv riski. Tās ir atsevišķas telpas, kurās šīs saldēšanas iekārtas ir. Varam uzdot BVKB, ejot pārbaudēs publiskajās būvēs, to ņemt vērā.

**B.Bromene –** padome varētu īstermiņā aicināt BVKB un projektētājus izmantot standartus angļu valodā, kā arī nosūtīt Padomes lēmumu un aicināt BVKB, pievērst uzmanību publisko būvju tehniskajam stāvoklim, it sevišķi telpās, kurās atrodas saldēšanas iekārtas.

**Nolemj**: 1. Aicināt projektētājus īstermiņā izmantot netulkotos standartus.

2. Nosūtīt vēstuli BVKB ar Padomes lēmumu un lūgt iekļaut šāda tipa būves (saldētavas, loģistikas centri, tirdzniecības centri u.c.) būvniecības uzraudzības un objektu tehniskās apsekošanas plānos.

**4.§**

**Informācija par “Būvniecības procesu un informācijas sistēmas attīstības 2. kārtas” projektu**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Ziņo**: I.Zapoļskhis

Prezentē ERAF projekta «Būvniecības procesu un informācijas sistēmas attīstība (2.kārta)» virzību (prezentācija pielikumā).

Plānots pilnveidot un arī izstrādāt jaunus procesus un nopublicēt informāciju vairākos datu portālos, bet ir problēmas ar datu turētājiem, kas to neatbalsta.

Plāno pilnveidot:

1. Būvniecības ieceru un būvprojektu izskatīšana un saskaņošanas procesu;
2. Būvniecības procesa uzraudzības procesu;
3. Būvju ekspluatācijas uzraudzības procesu;
4. Būvkomersantu datu pārvaldības procesu;
5. Būvspeciālistu datu pārvaldības procesu;
6. Ēku energoefektivitātes pārvaldības procesu;
7. Būvniecības atkritumu/būvgružu uzskaite procesu;
8. Apziņošanas un informēšanas procesu.

Informē par pilnveidojamām sadaļām un risinājumu, kas tiks darīts BIS pilnveidošanai (detalizētāk skat. prezentāciju)

Apraksta, kādas Datu saskarnes tiks veidotas un to, kāda informācija tiks nodota no BIS uz citām datu bāzēm un to, kāda informācija tiks nodota BIS. Kopumā 11 saskarnes.

Sagatavoti dokumenti iesniegšanai MK, paralēli tiek gatavoti dokumenti iesniegšanai CFLA. Četru mēnešu laikā konsultantam jāizstrādā tehniskā specifikācija, nozare tiks aicināta piedalīties. Iepirkums plānots uz augustam.

**G.Miķelsons** interesējas, vai ir kāds dokuments, kur attīstītāji, projektētāji un būvnieki ir nodefinējuši, ko viņi sagaida no BIS.

**E.Valantis** – projekts balstās uz to, ko pati nozare ir norādījusi. Liels ieguvums no BIS projekta 2.kārtas būs ēku apsaimniekotājiem. Informāciju BIS varēs analītiskāk izmantot. Process no lietotāja puses būs daudz ērtāks. Gribas padarīt procesu caurspīdīgu, lai katrs dzīvokļa īpašnieks varētu sekot līdzi savas mājas apsaimniekošanai.

**Nolemj**: Pieņemt informāciju zināšanai.

**5.§**

**Citi jautājumi**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Ziņo**: B.Fromane

**E.Valantis** – izsaka priekšlikumu tuvākajās sēdē prezentēt jautājumu par būvizstrādājumu klasifikāciju BIM, ko būtu nepieciešams veidot reģiona kontekstā.

**B.Fromane** ierosina nākamajā sēdē skatīt jautājumu par nākamo ES fondu plānošanas periodu, kur galvenā uzmanība tiks pievērsta vides jautājumiem. Būs daudz prasības, kas būs jāievēro būvniecības uzņēmumiem, nav zināms vai gatava ir būvniecības nozare šīm prasībām.

**R.Vecums–Veco** atgādina, ka ir pieteikts temats par kultūras mantojumu un ES finansējumu kultūras mantojuma saglabāšanai. Dambja kungs asi reaģējis uz notikumiem Francijā būvniecības nozarē un izplatījis memorandu par nevērīgu attieksmi pret kultūras mantojumu. Sekos pārbaudes no Nacionālās kultūras mantojuma pārvaldes puses.

**N.Tirāns** aicina Padomē runāt par izglītības jautājumiem, saprast kādām prioritātēm jābūt augstskolā. N.Grinbergs to atbalsta.

Nākamās sēdes laiks un Darba kārtība.

* Satura tēma: Zaļā būvniecība, nākamā ES fondu plānošanas perioda kontekstā.
* Satura tēma jūnija sēdei par ES fondu pieejamo finansējumu kultūras mantojuma saglabāšanai tuvākajos gados.

**Nolemj:** Latvijas Būvniecības padomes sēdi sasaukt **2019.gada 16.maijā, plkst.14:00,** satura tēma: Zaļā būvniecība, nākamā ES fondu plānošanas perioda kontekstā,aicināt piedalīties Padomes sēdē Vides aizsardzības un reģionālās attīstības ministrijas pārstāvi.

Sēdi slēdz 16:15

Padomes priekšsēdētāja B.Fromane

Protokolēja I.Rostoka

1. Eiropas Parlamenta un Padomes Regula (EK) Nr.1005/2009 ,,Par ozona slāni noārdošam vielām” nosaka īpašus ierobežojumus un aizliegumus attiecībā ar ozona slāni noārdošām vielām un fluorētām siltumnīcefekta gāzēm [↑](#footnote-ref-1)